Danskerne kan godt gøre sig klar til at smøge ærmerne op. Alle inviteres til at få et tredje stik med coronavaccine for at styrke immunforsvaret. I første omgang bliver det personer i aldersgruppen 65-84 år samt sundheds- og ældrepersonale, der indkaldes. Det meddeler sundhedsminister Magnus Heunicke (S). - Vi har nu en plan for udrulningen af det tredje vaccinestik. Danskerne inviteres seks måneder og 14 dage efter, at de har fået andet stik. Vi vil de kommende måneder vaccinere halvanden million borgere med det tredje stik, siger han. Revaccinationen skal styrke vaccinens effekt, der falder over tid. Personer i aldersgruppen 65-84 år bliver den første gruppe, der får en ny invitation om et nyt vaccinestik. Indkaldelsen af de +65-årige sker efter at plejehjemsbeboere og folk med meget svækket immunforsvar allerede har lagt overarm til et tredje booster-stik. Ligeledes er de knap 50.000 danskere, som har fået enkeltdosisvaccinen fra Johnson & Johnson gennem den frivillige tilvalgsordning, også blevet indkaldt til et ekstra stik tidligere. Opbakning til tredje stik En Megafon-måling fra 1. oktober foretaget for TV 2 viste, at der er bred opbakning til et tredje stik. 84 procent af de 1.029 adspurgte vaccinerede personer, ville sige ja tak til et tredje stik, mens otte procent svarede nej. Syv procent var i tvivl. Dermed ligger tilslutningen til tredje vaccinedosis på nogenlunde samme niveau, som den har været til de to første stik, som indtil videre 86 procent af de danske voksne har fået. Flere end 700 smittede to dage i træk Udmeldingen om et tredje stik kommer, efter at antallet af coronasmittede har været stigende. Torsdag blev der for anden dag i streg registreret flere end 700 smittede. Tendensen med et stigende antal smittetilfælde har næsten ikke rykket ved antallet af personer indlagt med corona, som har været nogenlunde stabilt de seneste uger. Antallet af coronapatienter er på 90.

Opsummering:
I første omgang bliver det personer i aldersgruppen 65-84 år samt sundheds- og ældrepersonale, der indkaldes.